Schimbări în mall-uri și supermarketuri. La ce trebuie să se aștepte clienții
- Emma Cristescu
- 12 martie 2024, 16:01
Toate mall-urile și supermarkerturile vor fi obligate să aibă centre de prim ajutor. Senatul a adoptat în plen o propunere legislativă prin care se reglementează acordarea de prim-ajutor calificat în centrele comerciale cu o suprafaţă mai mare de 2.000 metri pătraţi. Au fost înregistrate 88 de voturi "pentru" şi 16 abţineri.
Centre de prim ajutor în mall-uri și supermarketuri
Potrivit expunerii de motive a propunerii legislative iniţiate de deputatele Cristina Rizea (neafiliată) şi Laura Vicol-Ciorbă (PSD), acordarea de prim-ajutor calificat în centrele comerciale mari este necesară pentru că numărul cumpărătorilor este foarte mare şi se pot întâmpla multe lucruri neplăcute.
Laura Vicol, senatoare: "Am văzut foarte multe momente în care au fost accidentări. M-am gândit evident la numărul persoanelor care vin la cumpărături. Ar fi ideal să avem un asemenea personal care ar putea să facă diferenţa între viaţă şi moarte."
Propunerea legislativă prevede că la fiecare 2.000 metri pătraţi ai centrului comercial trebuie să existe un centru de prim-ajutor pentru acordarea asistenţei medicale de urgenţă până la sosirea ambulanţei.
Ce obligații mai au mall-urile și supermarketurile
Personalul încadrat în centrele de prim-ajutor din centrele comerciale mari trebuie să fie absolvent de cel puţin studii medii şi să aibă pregătire în domeniu.
Alexandru Andraşi, asistent medical SABIF: "Manevrele de prim ajutor încep de la un pansament, oprirea hemoragiei, manevra Heimlich, o poziţie laterală de siguranţă să o folosim în momentul în care pacientul este inconştient dar respiră şi, cel mai important lucru. Să ne apucăm urgent de manevre de resuscitare până vine echipajul."
Amenzi mari pentru magazinele care nu respectă legea
Nerespectarea prevederilor acestei legi se sancţionează cu amendă cuprinsă între 2.000 şi 4.000 lei.
Propunerea legislativă pentru modificarea şi completarea Ordonanţei 99/2000 privind comercializarea produselor şi serviciilor de piaţă urmează să fie dezbătută de Camera Deputaţilor, for decizional în acest caz, potrivit sibiu100.
Peste 40 de oraşe mari au cel puţin un mall sau un parc de retail. În România sunt aproape 140 de centre comerciale.